Braconierii au atacat mașina de patrulare a Centrului Regional de Ecologie Bacău (CRE), tăind cauciucurile acesteia. Incidentul a avut loc miercuri, pe străzile adiacente lacului Bacău, în ciuda condițiilor meteorologice nefavorabile, când un individ suspectat de braconaj a fost observat în zonă.
Chiar dacă braconierul nu a fost prins, descoperirea unei plase monofilament de aproximativ 50 de metri a confirmat suspiciunile legate de activitatea ilegală. Însă, momentul a fost umbrit de faptul că braconierii au reușit să taie cauciucurile mașinii de patrulare, demonstrându-și determinarea în fața eforturilor de combatere a braconajului.
Aceste incidente nu sunt izolate, de-a lungul timpului fiind înregistrate situații similare, incluzând atacuri cu pietre sau blocarea căilor de acces cu scoabe, în scopul de a distruge cauciucurile vehiculelor.
Combaterea braconajului piscicol, poate părea o preocupare de nișă la care mare parte a comunității este probabil mai puțin atentă
"Este totuși un subiect de maxim interes pentru pescari și pentru iubitorii de natură și o preocupare reală pentru câteva asociații de pescari recreativi și instituții de forță. Rezultatele se obțin în timp, cu pasiune și în special consecvență, motiv pentru care le mulțumim colegilor implicați, precum și pescarilor care privesc cu realism acest efort și care sunt alături de noi!", se arată într-un comunicat al CRE Bacău.